Kabinet veroordeel grondbesettingsNomvula Mokonyane. Foto: Elmond jiyane, GCIS Die kabinet het vanoggend grondbesettings veroordeel en grondeienaars versoek om spoedeisend op te tree om sulke optrede aan te meld, asook enige polisielid te verkla wat nie dadelik ingryp om grondbesettings in die kiem te smoor nie. Die minister van kommunikasie, Nomvula Mokonyane, wat ook as kabinetswoordvoerder optree, het gesê grondhervorming in Suid-Afrika sal ordelik verloop, en is nie teen enige rasgroep gemik nie. “Ons gee om vir ons landbougemeenskap en ons boere – of die boer nou ’n Van der Merwe of ’n Modiswe is maak nie vir ons saak nie,” het Mokonyane aangevoer. Sy het grondeienaars versoek om onverwyld met hul naaste polisiekantoor in verbinding te tree in geval van grondbesettings, sodat die polisie kan optree, want die grondeienaar se posisie verswak met tyd. Die minister het grondbesetters gewaarsku dat die polisie baie streng teen hulle gaan optree, en dat hulle geen genade moet verwag nie. Die kabinet het hul meegevoel betuig met die slagoffers van die brand wat steeds woed in ’n wolkekrabber in die Johannesburgse middestad, die slagoffers van die treinongeluk in die Johannesburgse buurt Selby en met die slagoffers van Maandag se ontploffing by Somerset-Wes. Mokonyane het Suid-Afrikaners verder gevra om te verenig agter regeringsinisiatiewe om die ekonomiese resessie hok te slaan. Mynbou, konstruksie en finansiering het in die afgelope kwartaal gegroei, maar ander sektore, veral landbou, het agteruit geboer. Uitvoere het toegeneem, maar huishoudelike besteding het afgeneem. Private maatskappye belê wel nou meer in die land. Die regering het ook onderneem om die visumstelsel in die land te wysig sodat veral mense met skaars vaardighede en beleggingskapitaal die land makliker kan binnekom en sodat dit makliker vir hulle is om hul kinders saam te bring. Die regering meen voorts dat die beplande beraad oor die ekonomie en werkgeleenthede, wat sal uitloop op ’n stimuluspakket, die ekonomie sal bevoordeel. Besonderhede sal in die mediumtermyn-begroting, wat aanstaande maand ingedien word, uitgestippel word. Mokonyane het beklemtoon dat die staat se ingryping in die vlakke van die petrolprys eenmalig is. Sy het ook aangekondig dat die nuwe Cornelisrivierdam by Warden in die Vrystaat voltooi is. Die regering het verder die verklaring verwelkom dat die listeriose-uitbraak wat die land sedert die begin van die jaar teister, op ’n einde is. Die regering het maatreëls ingestel om ’n herhaling te voorkom. Mokonyane het nogmaals ’n beroep gedoen op almal wat maatskaplike toelaes van die staat ontvang om hul nuwe SASSA-kaarte te kry, en op behoeftige voornemende studente om vir NSFAS-finansiering aansoek te doen. Voorts is ’n nasionale plan vir die uitbreiding van nasionale beskermde gebiede goedgekeur om balans te probeer skep tussen ontwikkeling en bewaring. Wetgewing wat vandeesweek deur die kabinet goedgekeur is sluit in ’n wetsontwerp op werkverwante beserings, wat huishulpe by bestaande wetgewing sal insluit, en ’n wysigingswetsontwerp op kinderregte, wat die ouderdom van kriminele aanspreeklikheid sal opstoot van 10 jaar na twaalf jaar. ’n Nuwe wysigingswetsontwerp op burgerlugvaart, wat Suid-Afrikaanse wetgewing in pas met wêreldregulasies sal bring, is ook goedgekeur.